Israelul se pregăteşte de război cu Libanul. Soldaţii IDF se antrenează pentru un posibil conflict major
Armata israeliană a anunţat vineri că soldaţii săi se antrenează pentru posibilitatea unui război major cu vecinul său din nord Libanul, relatează dpa, citată de Agerpres.
Armata a afirmat că rezerviştii unei brigăzi au participat la diverse exerciţii în cursul săptămânii pentru "a accelera pregătirea pentru o operaţiune în acest sens". Scopul a fost pregătirea operaţională şi pregătirea pentru "diverse scenarii de luptă în nord". Exerciţiile desfăşurate în Galileea, în nordul ţării, au simulat situaţii de luptă în Liban.
De peste 7 luni, schimburi de focuri au loc în zona de graniţă dintre Israel şi Liban
Infanteria şi trupe blindate s-au antrenat împreună cu soldaţi din unităţile de logistică şi comunicaţii pentru a acţiona împreună pe un teren accidentat. Alte trupe s-au antrenat cu forţele aeriene pentru "a se pregăti pentru un scenariu de aprovizionare aeriană rapidă a forţelor terestre care operează pe un teritoriu inamic".
De peste şapte luni, schimburi de focuri au loc în zona de graniţă dintre Israel şi Liban. Miliţia libaneză Hezbollah a lansat rachete şi obuze antitanc asupra nordului Israelului, începând din 8 octombrie. Israelul foloseşte atacuri aeriene şi de artilerie pentru a combate poziţiile Hezbollah. Conform unei rezoluţii a Consiliului de Securitate al Naţiunilor Unite, poziţiile Hezbollah nu ar trebui să se afle atât de aproape de graniţă.
Lunile de atacuri reciproce au provocat deja distrugeri masive în sate de ambele părţi ale graniţei. Circa 150.000 de persoane de ambele părţi ale graniţei au fost nevoite să-şi părăsească locuinţele.